b"\n_START_ARTICLE_\nRep\xc3\xbablica Democr\xc3\xa0tica d'Arm\xc3\xa8nia\n_START_SECTION_\nAntecedents\n_START_PARAGRAPH_\nEls armenis establiren una Assemblea Nacional Arm\xc3\xa8nia el 15 d'abril del 1918 a Tbilisi, confirmant el que s'havia acordat a Alexandropol el dia 6 d'abril. Per altra banda, el 22 d'abril del 1918 l'Assemblea Constituent de Transcauc\xc3\xa0sia es proclam\xc3\xa0 independent, sota la presid\xc3\xa8ncia del georgi\xc3\xa0 Georgi Tchkerkeli, i el dia 13 declararen la guerra a Turquia. La situaci\xc3\xb3 militar era ca\xc3\xb2tica, l'oficial Arthur Ayvazian descriv\xc3\xad fam a Erevan, Sardarbad i Karaklisa. Aleshores, aparegu\xc3\xa9 l'oficial Drastamat Dro Kanaian (1885-1956) amb 3.000 guerrillers ben equipats i entrenats a R\xc3\xbassia, que s'enfrontaren a 10.000 soldats turcs. Aix\xc3\xad, els armenis resistiren el 20 de maig a Alexandropol (avui Gumyri), Bash Abaran i Ashtarak, que obria la ruta fins a Tbilisi, tot i que els turcs ocupaven Karaklisa i Sardarabad, i el 21-25 de maig rebutjaren als turcs a les portes d'Erevan, mentre que Dro, Andranik i Nazarbekian els batien a Karakilissa, Bach Abaran i Sardarbad, recuperades el 29 de maig (eren 7.000 armenis contra 15.000 turcs).\n_START_SECTION_\nEl Tractat de Sevres\n_START_PARAGRAPH_\nEl Tractat de Sevres de 20 d'agost del 1920 garanteix la creaci\xc3\xb3 d'un estat armeni amplificat, amb fronteres a Cauc\xc3\xa0sia regulades pels estats interessats, i amb Turquia, segons l'arbitri del president dels Estats Units Woodrow Wilson. Per satisfer les demandes arm\xc3\xa8nies de just\xc3\xadcia, uns 1.376 individus foren jutjats i condemnats a diverses penes per crims contra el poble armeni; 62 oficials foren condemnats a mort i executats, i sis ittihadistes foren condemnats in absentia. Endem\xc3\xa9s, les autoritats brit\xc3\xa0niques van fer arrestar 144 oficials otomans acusats de crims contra els armenis, i els deportaren a Malta per jutjar-los. Tanmateix, Haig Khazarian va examinar la documentaci\xc3\xb3 aportada contra ells i no trob\xc3\xa0 proves que encoratgessin la poblaci\xc3\xb3 a matar armenis. Aleshores, l'Alt Comissionat Brit\xc3\xa0nic els va fer alliberar._NEWLINE_Per\xc3\xb2 el nou govern d'Atat\xc3\xbcrk a Turquia no va acceptar el tractat i el 22 de setembre atac\xc3\xa0 militarment la nova Arm\xc3\xa8nia; quatre divisions franquejaren la frontera i marxaren sobre Olti i Sarikamitx. El govern armeni va reclutar 35.000 voluntaris, per\xc3\xb2 nom\xc3\xa9s resistiren un mes. Entre novembre i octubre l'antiga Arm\xc3\xa8nia, Alexandropol, Hadjin i Kars fou ocupada per les tropes turques de Kiazim Kerabekir, malgrat la resist\xc3\xa8ncia arm\xc3\xa8nia. El 17 d'octubre els turcs ocuparen Igdir i s'aliaren amb els \xc3\xa0zeris, de manera que el 31 d'octubre ocuparen la vila de Kars i el 7 de novembre la d'Alexandropol (Gumyri), on hi massacraren 30.000 armenis. EL febrer del 1921 continuaren l'aven\xc3\xa7 sobre Marash i el 1922 ocuparen Izmir, on saquejaren els barris armenis. En total, entre el 1920 i el 1921 mataren uns altres 50.000 armenis.\n_START_SECTION_\nOcupaci\xc3\xb3 Sovi\xc3\xa8tica\n_START_PARAGRAPH_\nEl 29 de novembre del 1920 els bolxevics vinguts de Bak\xc3\xba van prendre el poder a Dilidjan i rebutjaren les resolucions del Tractat de Sevres. Endem\xc3\xa9s, els sovietics atacaren Leninakan i ocuparen Erevan, per\xc3\xb2 foren rebutjats a Artsakh, on es van mantenir un cert temps independents. Finalment, el 2 de desembre del 1920 el govern dashnak, presidit per Simon Vratsian i Dro Kanaian, \xc3\xa9s obligat a dimitir i a signar la Pau d'Alexandropol amb els turcs, per la qual renunciaren a crear un gran estat amb l'Arm\xc3\xa8nia turca, que ja havia estat abandonada pels aliats l'u de maig del 1920; tamb\xc3\xa9 enviaren 10.000 joves armenis a Turquia per a la construcci\xc3\xb3 del ferrocarril, dels quals nom\xc3\xa9s en tornaren 230. I l'ex\xc3\xa8rcit armeni \xc3\xa9s redu\xc3\xaft a 1.400 efectius. Es formar\xc3\xa0 un nou govern presidit per Tro Khanayan i Siline, coalici\xc3\xb3 entre dashnaks i comunistes, i Gassian proclam\xc3\xa0 la Haikakan Sovetakan Sotsialistakan Hanrapetoutioun (Rep\xc3\xbablica Socialista Sovi\xc3\xa8tica d'Arm\xc3\xa8nia). Per\xc3\xb2 el general Nejcth es revolta a Zanguezur i el grup El Karabagh reclama la seva pertinen\xc3\xa7a a Arm\xc3\xa8nia. La txeka va detenir uns 1.500 activistes armenis i n'afusella uns 200. Tro Khanayan el 6 de desembre s'instal\xc2\xb7l\xc3\xa0 a la txeka, on intentar\xc3\xa0 resistir als comunistes._NEWLINE_Pel maig del 1921 el president Wilson don\xc3\xa0 un laude definint les fronteres arm\xc3\xa8nies (tota Bitlis i van i part de Trebisonda i Erzurum, uns 80.000\xc2\xa0km\xc2\xb2, amb 240 kil\xc3\xb2metres de costa i el port de Trebisonda), per\xc3\xb2 els turcs ja havien ocupat el territori i es disposaven a deportar massivament la poblaci\xc3\xb3 arm\xc3\xa8nia que hi vivia. El 20 d'octubre del 1921, endem\xc3\xa9s, els francesos abandonaren Cil\xc3\xadcia, ra\xc3\xb3 per la qual uns 100.000 armenis fugiren cap a S\xc3\xadria, Xipre, Gr\xc3\xa8cia i Egipte."